Jy en jou onnie kan wen as jy kan skryf | Netwerk24
Jy en jou onnie kan wen as jy kan skryf
Talentvolle skoolskrywers se groot oomblik het aangebreek met Beeld in Onderwys en afrikaans.com se nuwe Kreatiewe Skryfkompetisie vir leerlinge.
En 'n wye verskeidenheid kan ingeskryf word, ook uit werk wat leerlinge reeds sedert Januarie gelewer het – poësie, asook verhalende, beskrywenede, argumenterende en literêre opstelle.
Daar word in drie afdelings meegeding – Afrikaans huistaal vir hoërskole en laerskole, asook 'n afdeling vir Afrikaans as tweede taal in hoërskole.
Boonop is daar vir die eerste plekke in die drie afdelings R3 000 op die spel vir die wenner asook 'n bykomende R3 000 vir elkeen se onderwyser. Tweede plekwenners en hul onderwysers kry R2 000 elk en leerlinge in die derde plek en hul onderwysers wen R1 000 elk.
Die webwerf afrikaans.com sê in sy verklaring oor die kompetisie "dit is belangrik om uiting aan jouself te gee in jou moedertaal. Kreatiewe skryfwerk en 'n kompetisie soos hierdie gee leerders die geleentheid om hulself in Afrikaans uit te druk en daardeur bly die taal lewendig in hul gedagtes, harte en monde."
Elize Engelbrecht, hoof van Beeld in Onderwys, sê die kompetisie gee leerlinge die geleentheid om hul skryftalent teen dié van ander op te weeg.
"Afrikaans-onderwysers wat ure aan hul leerlinge se kreatiewe skryfwerk moet nasien en leiding en afronding gee, kry ook erkenning."
Belangstellendes kan inskrywingsvorms en meer inligting kry by www.duxemedia.com of navrae stuur aan skool@beeld.com of 'n sms stuur na 083 380 1800. Die sluitingsdatum vir die kompetisie is 1 Augustus en enige skrywerk van Januarie tot Julie kan ingestuur word. – Beeld-redaksie